JERUZALEM. Izraelského muža, ktorý údajne prevádzkoval vlastný "hárem" v metropole Tel Aviv, počas razie zatkla tamojšia polícia. Päťdesiatdeväťročný Goel Racon mal v troch bytoch väzniť celkovo až 17 žien a 37 detí, ktorých bol pravdepodobne aj otcom. Viaceré z nich sa pritom narodili jeho vlastným dcéram.
Izraelčan kontroloval aj financie svojich žien a ak sa mu nepodvolili, mal ich sexuálne zneužívať a znásilňovať. Výraz "racon" znamená v hebrejčine "vykupiteľ".
Izraelská televízna stanica Channel 10 ešte minulý rok vo svojom dokumente informovala, že Racon vo svojich bytoch drží v zajatí 32 žien a 89 detí. Ženy mali na svojich telách vytetované jeho meno ako aj grafickú podobizeň jeho tváre pripomínajúcu anjela. Viaceré z detí majú tiež rovnaké krstné meno ako on.
Podľa jeho slov s ním však ženy žili na základe vlastnej slobodnej vôle. Právny zástupca podozrivého muža tvrdí, že jeho klient "nie je kriminálnik", hoci "môže byť odlišný".